Olieproduktionen i Nordsøen er i frit fald, og olieselskaberne tøver med nye investeringer. Det kan koste statskassen mange milliarder i tabte indtægter.

Morten Johnsen, f. 1983 er virksomhedsredaktør på Finans. Morten er uddannet fra SDU i 2007 og efter en veloverstået praktiktid fulgte blandt andet ophold på ErhvervsBladet, MetroXpress og Berlingske inden turen gik til Jyllands-Posten i 2010. Siden har Morten været en smuttur forbi Ekstra Bladet som Erhvervsredaktør, inden han vendte tilbage til Jyllands-Posten og Finans pr. 1. august i år. Morten har igennem alle årene beskæftiget sig indgående med dansk erhvervsliv og herunder haft en nøglerolle i dækningen af en række af de senere års største erhvervsskandaler herunder nedturen i Parken, dramaet i DONG samt de utallige bankkrak herhjemme. Stort set alle vågne timer går med jagten på den næste gode historie, men ud over at familien engang imellem kræver hans nærvær, bliver der også brugt en del timer på dulme yndlingsholdet Fiorentinas op- og i særdeleshed nedture med lyden af tung rock.

Nordsøens status som et af statens helt store guldæg er i alvorlig fare.

Olieproduktionen fra de modne felter i den danske del af Nordsøen er nemlig stærkt nedadgående, ligesom flere af de globale oliegiganter har lagt området på is som følge af stærkt faldende oliepriser og en ændring af afgiftsystemet for godt to år siden.

Alene for Mærsks vedkommende forventer storbanken Nordea, at selskabets produktion vil blive mere end halveret fra 60.000 tønder om dagen sidste år til godt 28.000 i 2024, hvilket vil koste staten mange milliarder i tabte indtægter.

I 2013 betalte den danske virksomhed sammen med sine to partnere i Nordsøen Chevron og Shell hele 16 mia. kr. i skatter- og afgifter, men det beløb vil ifølge flere analytikere falde markant de kommende år, så staten dermed i værste fald går glip af op imod 8 mia. kr.

Samtidig har den britiske regering netop vedtaget en ændring af hele afgiftsystemet og reelt sænket skatten på olie med ti procent for at tiltrække flere olieinvesteringer i forsøget på at lokke de store olieselskaber til at investere her frem for eksempelvis i de danske farvande.

»Det er klart, at statens indtægter fra Nordsøen vil falde markant i takt med den lavere produktion. Med den nuværende oliepris og de omkostninger, der er forbundet med at trække olie op, vil mange olieselskaber sandsynligvis også kigge andre steder hen, når der skal investeres i nye felter,« lyder det fra analytiker Stig Frederiksen fra Nordea.

Hos den svenske investeringsbank SEB understreger Mærsk-analytiker Lars Heindorff, at man forventer et årligt fald i Mærsks produktion i Nordsøen på 5-10 procent de kommende år. Samtidig forventer han, at Mærsk vil fravælge den danske del af Nordsøen, når der fremover skal investeres i nye felter.

»Set i lyset af, at den britiske regering for kort tid siden har vedtaget en markant lempelse på skatter- og afgifter i den britiske del af Nordsøen, er det vores forventning, at Maersk Oil sandsynligvis vil investere her,« siger han.

Hos Maersk Oil understreger landechef i Danmark Martin Rune Pedersen, at man i høj grad ser positivt på mulighederne i den engelske del af Nordsøen.

»Det er klart, at UK er blevet mere konkurrencedygtig og har skabt større tillid til at investere der fremadrettet. Det er især velkomment i en tid, hvor olieprisen er under pres, da det i forvejen påvirker investeringsklimaet i oliebranchen,« siger han.

Denne artikel er en oplåst abonnementsartikel. Ønsker du fuld adgang til alle øvrige artikler i Finans’ abonnementsunivers, kan du helt uforpligtende få 40 dages gratis adgang ved at klikke her.